濠梁行奉制赋送太师韩国公还乡
汪睿 (Yuan)
龙飞濠梁起淮甸，肇基金陵酣百战。诛陈夷张安东南，北定中原疾如电。秉旄仗钺清朔方，拱手垂衣正南面。泰山若砺海涵天，黄河如带江澄练。声威远布销兵戎，海隅西极咸趋风。不用汉兵三十万，大宛马萃天闲中。圣皇文德被海宇，天产英杰开勋庸。中山开平奋武烈，内辅太师韩国公。太师始由刀笔举，群雄纷争识真主。麾之不去情愈亲，日献吁谟阐丕绪。不矜不伐仁者心，克俭克勤前哲矩。平生雠怨那报酬，诸将劳能谁毁誉。百司庶务无稽留，剸繁治剧还优游。圣皇推诚重委托，太师悉力宣王休。汉比萧曹岂异绩，唐槩房杜称嘉猷。光辅功成请身退，锡爵颁养先公侯。白发朝天喜强健，彤庭从容频锡宴。一朝乡里锦衣荣，千载勋名青史见。太师恭慎人罕侔，圣皇显佑谁能先。旧基甲第新凌云，内府金钱表深眷。明庭盛典须咏歌，漫从馆阁徵文献。